b'\n_START_ARTICLE_\nAdolfo L\xc3\xb3pez Mateos\n_START_PARAGRAPH_\nAdolfo L\xc3\xb3pez Mateos (26. toukokuuta 1910 Atizaphan de Zaragoza, Meksiko \xe2\x80\x93 22. syyskuuta 1969) oli meksikolainen vallankumouspuolueen poliitikko, joka toimi Meksikon presidenttin\xc3\xa4 1958\xe2\x80\x931964. H\xc3\xa4n oli John F. Kennedyn aikalainen ja samalla tavoin hyvin suosittu presidentti maassaan. H\xc3\xa4n muun muassa teki koulukirjat ilmaisiksi, jakoi maata talonpojille, kansallisti s\xc3\xa4hk\xc3\xb6yhti\xc3\xb6t ja kehitti monella tavoin Meksikon sosiaaliturvaa ja terveydenhoitoa._NEWLINE_L\xc3\xb3pez Mateos opiskeli lakia ja valmistui 1934. H\xc3\xa4n toimi Meksikon valtuutettuna Yhdistyneiden kansakuntien talous- ja sosiaalineuvostossa. H\xc3\xa4n tuli mukaan politiikkaan senaattorina ja vallankumouksellisen puolueen p\xc3\xa4\xc3\xa4sihteerin\xc3\xa4 ja toimi sitten ty\xc3\xb6ministerin\xc3\xa4 kunnes sai vuoden 1958 presidentinvaaleissa ylivoimaisen enemmist\xc3\xb6n \xc3\xa4\xc3\xa4nist\xc3\xa4._NEWLINE_Jo aktiivikautenaan L\xc3\xb3pez Mateos k\xc3\xa4rsi todella pahoista migreenikohtauksista, ja presidenttikauden j\xc3\xa4lkeen h\xc3\xa4nen aivoistaan l\xc3\xb6ydettiin aneurysma. H\xc3\xa4nen tilansa paheni niin, ett\xc3\xa4 h\xc3\xa4n vietti viime vuotensa vaikean aivovamman lamauttamana.'